Verkeersbeamptes, handelaar in sop oor drank(Argieffoto: pixabay) Twee verkeersbeamptes en die eienaar van ’n drankwinkel het vandeesweek in die Potchefstroom-landdroshof in Noordwes verskyn nadat die verkeersbeamptes gedurende die algehele landwye afsondering glo opgemerk is waar hulle drank van die eienaar ontvang. Die eienaar van die Overland-drankwinkel het na bewering ook drank aan ander klante gedurende die afsonderingstydperk verkoop. Brig. Vish Naidoo, woordvoerder van die polisie, het in ’n verklaring gesê die verkeersbeamptes. Rullaine Jacob Williams (48) en Moses Kenosi Nche (50), asook die eienaar van die drankwinkel, Nelson Florentino Duarte (45), het hulle Donderdag omstreeks 15:57 aan die polisie in Potchefstroom oorgegee. Dit volg nadat die beweerde transaksie in Ikageng plaasgevind het. Volgens Naidoo het die verdagtes dieselfde dag nog in die plaaslike landdroshof verskyn waar hulle op borgtog van R1 000 elk vrygelaat is. Die verdagtes staan tereg op aanklagte van korrupsie en die oortreding van regulasies gedurende die afsonderingstydperk. Dit is nie in dié stadium duidelik wanneer die verdagtes weer in die hof sal verskyn nie.